**ZAVOD ZA HITNU MEDICINU**

**PRIMORSKO-GORANSKE ŽUPANIJE**

**Prilog 1**

**POSTUPOVNIK ZA TESTIRANJE NA PRISUTNOST ALKOHOLA U ORGANIZMU NA RADNOM MJESTU**

Rijeka, 12.07.2022. godine

Na temelju čl. 58. Zakona o zaštiti na radu (NN 71/14, 118/14, 154/14, 94/18 i 96/18), čl. 26. i 27. Zakona o radu (NN 93/14, 127/17 i 98/19), čl. 24 Pravilnika o zaštiti na radu Zavod za hitnu medicinu Primorsko-goranske županije te članka 62. Statuta Zavoda, Ravnatelj Zavoda Davor Vukobrat dr.med.spec.HM (dalje: Ravnatelj), temeljem Pravilnika o testiranju na alkohol, droge i druga sredstva ovisnosti na radnom mjestu (Broj: 02-I-236/1-21 od 04. kolovoza 2021.g.) i Pravilnika o izmjeni i dopuni Pravilnika o testiranju na alkohol, droge i druga sredstva ovisnosti na radnom mjestu ( Broj: 02-I-182/1-22 od 30. lipnja 2022.g.) utvrdio je pročišćeni tekst

**POSTUPOVNIK**

**ZA TESTIRANJE NA PRISUTNOST ALKOHOLA U ORGANIZMU NA RADNOM MJESTU**

**Članak 1.**

Postupovnikom za testiranje na prisutnost alkohola u organizmu na radnom mjestu (u daljnjem tekstu: Postupovnik) propisuje se način utvrđivanja prisutnosti alkohola u tijelu, krvi ili drugim tjelesnim tekućinama (u daljnjem tekstu: testiranje) za vrijeme rada na radnom mjestu.

**Članak 2.**

Pod pojmom alkohola smatra se bilo koja vrsta alkoholnog pića.

Stanjem pod utjecajem alkohola smatra se stanje pri kojem izmjerena vrijednost alkohola u izdahnutom zraku iznosi više od 0,0 mg/l, odnosno više od 0,0 g/kg težine u krvi.

**Članak 3.**

Testiranje alkoholiziranosti obavlja se kao redovna dnevna preventivna aktivnost u nenajavljeno vrijeme na mjestima rada u vrijeme koje prema vlastitoj procjeni odredi ravnatelj Zavoda, ovlaštena osoba ili zatraži voditelj ustrojstvene jedinice u kojoj radnik obavlja rad.

Izvanredno testiranje alkoholiziranosti obavlja se prema potrebi kada je ovlaštena osoba zatekla radnika da konzumira alkoholna pića ili se po ponašanju radnika može zaključiti da je konzumirao alkoholna pića.

Testiranje se može obaviti i u slučaju nastanka ozljede na radu.

**Članak 4.**

Svi radnici Zavoda u radnom odnosu temeljem ugovora o radu i druge osobe koje po bilo kojoj osnovi rade u prostorijama i prostorima Zavoda (u daljnjem tekstu: radnik) podložni su testiranju.

**Članak 5.**

Za testiranje alkoholiziranosti radnika Zavoda koristi se DRÄGER Alcotest 7000, službene oznake tipa HR GA-2-1011, koji mora biti umjeren sukladno propisima.

Ovlaštena osoba zadužena za korištenje, čuvanje i umjeravanje instrumenta je stručnjak za zaštitu na radu.

**Članak 6.**

Ovlaštene osobe za testiranje alkoholiziranosti su osposobljeni ovlaštenici Zavoda.

Ovlaštene osobe za testiranje alkoholiziranosti moraju biti posebno obučene za rukovanje instrumentom koji se koristi u provjeri.

Osim ovlaštene osobe u testiranju sudjeluje i svjedok koga odabere ovlaštena osoba koji svojim potpisom ovjerava postupak i rezultate provjere.

**Članak 7.**

U svakom slučaju iz članka 3. ovog Postupovnika postupak testiranja alkoholiziranosti provodi se samo uz pristanak radnika.

U slučaju da radnik odbije pristupiti testiranju, prema odredbama članka 59. Zakona o zaštiti na radu smatra se da je radnik pod utjecajem alkohola.

Samo testiranje provodi se u zatvorenom prostoru ili automobilu vodeći računa o mogućoj povredi dostojanstva radnika.

**Članak 8.**

Prije početka testiranja radnik mora biti upoznat s postupkom testiranja.

Testiranju mora nazočiti odgovorna osoba - ovlaštenik poslodavca koja vrši testiranje i svjedok koga odabere ovlaštenik Poslodavca.

**Članak 9.**

O tijeku testiranja sastavlja se pisani dokument u formi Zapisnika o utvrđivanju prisutnosti alkohola u organizmu radnika koji sadrži podatke o ispitaniku, izjavu o pristanku ili odbijanju testiranja i konzumaciji alkoholnih pića, instrumentu kojim se obavlja testiranje i okolnostima koje mogu utjecati na testiranje i rezultat testiranja alkoholiziranosti.

Po završetku testiranja odgovorna ovlaštena osoba ispitaniku priopćava rezultat testiranja i u slučaju utvrđene alkoholiziranosti upozorava ga se da je time počinio povredu radne dužnosti i da će sukladno tome biti privremeno udaljen s rada i da će protiv njega biti poduzete odgovarajuće disciplinske mjere.

Potom se pristupa konfirmaciji rezultata testiranja potpisom Zapisnika od strane odgovorne ovlaštene osobe, prisutnog svjedoka i ispitanika.

U slučaju odbijanja testiranja ili negiranja rezultata testiranja te odbijanja potpisa na Zapisniku o testiranju upisuju se utvrđene činjenice, potpisuju ga ovlaštena odgovorna osoba i svjedok i poduzimaju propisane mjere prema ispitaniku. Sam nedostatak potpisa radnika ne utječe na vjerodostojnost dokaza o alkoholiziranosti.

Na testiranje alkoholiziranosti može biti pozvan i radnik koji se nalazi u postupku liječenja, odvikavanja i rehabilitacije od ovisnosti u odgovarajućoj ustanovi.

**Članak 10.**

Radnika za kojeg je provjerom utvrđeno da je pod utjecajem alkohola odgovorna osoba privremeno udaljuje s mjesta rada i organizira prijevoz alkoholiziranog radnika do mjesta stanovanja.

Odgovorna ovlaštena osoba Zavoda treba radniku, kojeg udaljuje s radnog mjesta, ponuditi siguran prijevoz do mjesta stanovanja (na trošak radnika) ili pozvati člana obitelji, a ako radnik to odbije Zavod ne snosi krivnju za postupanje radnika nakon što napusti mjesto rada. Konkretno postupanje je sastavni dio zapisnika.

**Članak 11.**

Ovaj Postupovnik stupa na snagu osmog dana od dana objave na oglasnoj ploči Zavoda.

**Broj: 02-I-182/3-22**

Rijeka, 12.07.2022. godine

 Ravnatelj:

 Davor Vukobrat, dr.med.spec. HM

Utvrđuje se da je ovaj Postupovnik objavljen na oglasnoj ploči Zavoda dana 12.07.2022. godine te da stupa na snagu dana 20.07.2022. godine.